  Майя Бывальцева Ижкарын вуоно IT-лицейлы школаез быръёзы таяз дышетскон арын. Али 2 школаос эскерисько. 6-тӥ куарусёнэ журналистъёслы со сярысь ивортӥз Удмуртиысь информатизацияя но герӟетъя агентстволэн кивалтӥсез Андрей Прокошев. «Аспӧртэмлыкез со бордын, ми ум быгатӥське котькуд школае лыктыны, сое IT-лицей ниманы но вераны, табере ваньзы IT-лицее пырыны яке мукет школаез утчаны кулэ шуыса. Соин ик ми туж чакласькыса со борды басьтӥськиськомы. Ижкар администрациен ӵош ми дасо пала дышетсконниосты эскеримы, дышетӥсьёсын, кивалтӥсьёсынызы вераськимы. Дугдӥмы 2 школа вылэ», — вераз Прокошев. Солэн кылъёсызъя, школаосты вераны али вазь на. Тодмо одӥгез, дышетон юрт таиз дышетскон ар ӵоже быръемын луоз ни, со «кыӵе ке бадӟым воштӥськонъёстэк лицее выжоз». Тодэ вайытом, IT-лицейын7-тӥысен 11-тӥ классозь математикаез но информатикаез нимысьтыз ӧръя дышетыны чакламын. Пиналъёсты отчы конкурс амалэн кутозы, со сяна, отын ик кампус лэсьтозы, соку лицейын Удмуртиысь мукет каръёсысь но ёросъёсысь нылпиос но дышетскыны быгатозы. Тегъёс: Мерлык Дышетон Ижкар Удмуртия пиналъёс IT  